Bodil Kornbek (KD), 2004-02-05:
Omdrejningspunkterne for mediepolitik bør være mangfoldighed, alsidighed og ytringsfrihed, og det er vi også enige om i dag.
Men hvordan sikrer vi så dette?
For Kristendemokraterne er det afgørende, at vi i hvert fald får en klar, sammenhængende mediepolitik.
Såvel den teknologiske som den globale og politiske udvikling har de seneste år sat et markant præg på udviklingen af medieverdenen og herunder den danske mediesituation og selve medieudbuddet.
Og ja, Venstres ordfører har da ret i, at udbuddet er blevet overvældende stort, men at hævde at kvantitet altid er lig med mangfoldighed og alsidighed mener jeg er en hurtig slutning.
Det er denne nuancering og konstruktive stillingtagen til den internationale og nationale medieudvikling, som Kristendemokraterne finder det vigtigt at fastholde i en sammenhængende dansk mediepolitik.
Reklamer får en større og større plads i mediebilledet, og Kristendemokraterne har været og er stadig væk meget skeptiske over for liberalisering af reklameområdet, især når det drejer sig om reklamer rettet mod børn og unge, hvilket jo var netop en af de tungtvejende årsager til, at vi ikke var med i medieforliget.
Vi beklager da stadig væk, at regeringen ikke har fundet det nødvendigt eller haft mod til lovgivning, der befinder sig over EU's minimumsstandarder for reklamer.
Vi havde gerne set nogle andre rammer, især når det drejer sig om børn og unge, og det ønsker vi stadig væk. Jeg finder det da også tankevækkende, at det ikke betyder noget, i hvert fald ikke, hvis det står til fru Carina Christensen, ordfører for De Konservative, om der sker en rivende udvikling i brugen af flere reklamer. Kristendemokraterne er helt uenige i det synspunkt.
Det nye mediebillede viser sig også i et stigende antal kommercielle mediers udfordring af de public service-orienterede medier.
Lokalradio og -tv er en del af det, jeg kalder det mangfoldige og alsidige mediebillede, og deres overlevelse kræver andre midler, end de kommercielle redskaber stiller til rådighed.
Jeg må konstatere, at der på dette område er blevet skåret betydeligt, hvilket Kristendemokraterne vurderer har betydning for alsidigheden og dermed også er en forringelse.
Hvad angår privatisering af TV 2, har Kristendemokraterne aldrig haft den opfattelse, at det nødvendigvis ville betyde dårligere tv.
Det, vi hele tiden har lagt vægt på som vigtigt, og som har været vigtigst for os,
er selvfølgelig, inden for hvilke rammer en privatisering skulle foregå, og hvordan man ville sørge for, at de rammer, der blev sat, også blev overholdt.
Der er det jo selvfølgelig spændende med det, statsministeren var inde på, at man altså ville komme med en konkret beskrivelse af et bodssystem.
Det vil vi så se til.
Vi vil selvfølgelig også se til, at der til stadighed skal opretholdes et højt kvalitetsniveau også ved en privatisering.
Men med de erfaringer, man nu har gjort i forhold til radioområdet med de to kanaler, P5 og P6, må jeg da også i dag indrømme, at der kan være en vis bekymring for, om man nu også kan fastholde en kvalitet og fastholde det niveau, som også regeringen siger de ønsker ved en privatisering.
Jeg kan kun opfordre til, at regeringen, selvfølgelig med de erfaringer, man kan få på baggrund af de kanaler, også vurderer, hvordan det så vil se ud i fremtiden med en privatisering af TV 2. Vi gik med til denne forespørgsel ikke mindst på baggrund af afskaffelsen af portostøtten.
Det undrer os, at regeringen ikke tog kritikken om en svækkelse af den demokratiske og faglige debat alvorligt.
Kristendemokraterne håber, at udformningen af det fremtidige mediepolitiske landskab vil bygge på nogle kvalificerede mediepolitiske overvejelser, der respekterer de lokale mediers vilkår, behovet for alsidig distribution af bl.a. fagblade, og ikke mindst at krav og betingelser skal overholdes, når de bliver stillet, for kun derved mener vi at mediepolitikken også kan blive til gavn for demokratiet.
Med disse ord håber jeg også at det står klart, at vi ikke kan stemme for regeringens forslag til vedtagelse, da vi mener, at man netop bl.a. ved portostøtten er med til at mindske den alsidighed, vi gerne ser fremmet.